
ΣΙΛΙΑ ΦΙΛΙΠΠΟΥ
«ΟΨΕΙΣ ΚΑΙ ΑΠΟΨΕΙΣ 2»
Ζωγραφική

Σπίτι της Κύπρου | Μορφωτικό Γραφείο Κυπριακής Πρεσβείας 

Ξενοφώντος 2Α

105 57 Αθήνα

Εγκαίνια έκθεσης: Τετάρτη 18 Οκτωβρίου 2023, ώρα 20:00 - 22:00

Διάρκεια έκθεσης: 19 Οκτωβρίου 2023 - 17 Νοεμβρίου 2023

Ώρες λειτουργίας: Δευτέρα και Τετάρτη: 10:00 - 18:00 

                  
    Τρίτη, Πέμπτη και Παρασκευή: 10:00 - 15:00

Συντονισμός: Μαρία Ραγιά 

Την έκθεση θα εγκαινιάσει ο Καθηγητής Ιστορίας της Τέχνης Τμήματος Αρχιτεκτόνων Μηχανικών του Δημοκριτείου Πανεπιστημίου Θράκης, Γιάννης Κολοκοτρώνης. 
«Η Σίλια Φιλίππου είναι μια παθιασμένη ζωγράφος, λάτρης του μουσαμά και των χρωμάτων. Η ζωγραφική της αναδεικνύει και ολοκληρώνει το όραμά της για τη ζωή. Αισιοδοξία, χαρά, παιχνίδι, λατρεία της ομορφιάς, ασίγαστος θαυμασμός για την καθηλωτική μορφή της μητέρας φύσης. Μαθήτρια του Νίκου Κεσσανλή εμβάθυνε στις δομές και τις ποιότητες της ύλης και εκπαίδευσε το βλέμμα της να αναδεικνύει την ωραιότητα της λεπτομέρειας. Κοντινά πλάνα μεγεθύνονται για να δείξουν το μεγαλείο της υπόστασής της. Το γαλάζιο της θάλασσας, οι φωτεινές αντανακλάσεις, η ροή του νερού, η διαφάνεια, ο ιριδισμός των χρωμάτων ό,τι μπορεί να συλλάβει το μάτι αποτυπώνονται στη ζωγραφική επιφάνεια όχι με φωτογραφική πιστότητα αλλά με συναισθηματική εκφραστικότητα. Γιατί η Φύση, δεν είναι απλώς το περιβάλλον του ανθρώπου, είναι η πιο αγνή πηγή των συναισθημάτων!  Η νέα της ενότητα με τίτλο «Όψεις και Απόψεις 2»  είναι μια ρητή δήλωση, ότι η τέχνη δεν είναι ανάγκη να αναλώνεται σε μακρόσυρτες κειμενικές αναλύσεις για να υποστηριχθεί η αισθητική ωραιότητα ενός βιομηχανικού αντικειμένου σαν μουσειακό έκθεμα. Εμμένοντας στις αποσπασματικές θάλασσες μας δείχνει πεισματικά ότι στην εποχή μας, υπάρχουν ακόμη καλλιτέχνες που τροφοδοτούν την τέχνη τους από την λεπτομερή απειρότητα του φυσικού τοπίου, χωρίς να πρέπει να κοιτάξουν στο διάστημα ή να καταφύγουν σε εύπεπτες λύσεις οπτικού καταναλωτισμού.  Από αυτή την άποψη η Σίλια Φιλίππου είναι μια νέο-ρομαντική καλλιτέχνιδα που δεν έχει σαν κριτήριο της ζωγραφικής της την ομοιότητα με την πραγματικότητα, ούτε την εξαπάτηση ζωγραφίζοντας πετυχημένες ψευδαισθήσεις. Το μέτρο της δεν είναι η αντιγραφή αλλά η αισθαντικότητα και ο έσω ήχος των χρωμάτων, οι παλμικές δονήσεις τους, καθώς απλώνεται το βλέμμα πάνω τους. Οι θάλασσές της δεν είναι ρεαλιστικές, ούτε εξπρεσιονιστικές, δεν είναι κοινότυπες, ούτε σκόπιμα αφύσικες. Είναι εναλλακτικές ερμηνείες της σχετικότητας, ένα σύστημα χρωματικών συσχετισμών που της επιτρέπει να απλώνει το χρώμα σαν την ασταμάτητη ροή του νερού.  Η συγκεκριμένη ενότητα «Όψεις και Απόψεις2», συνεχίζει το διάλογο με την πολύχρωμη λαμπερή ενότητα των λουλουδιών («Όψεις και Απόψεις1»). Μια εκθαμβωτική σειρά έργων που η αρμονική πολυχρωμία της φύσης όπως ξεδιπλώνεται πάνω στους μουσαμάδες καθηλώνει τη σκέψη και αδυνατίζει κάθε περιγραφή. Μεταφορικά, κανένας πίνακας της Φιλίππου δεν είναι θλιμμένος γιατί η θλίψη ανήκει σ’ αυτούς που αισθάνονται θλιμμένοι. Στην ποικιλία και στον φυτικό πλούτο η ζωγράφος έχει αναπτύξει τη συνειρμική ικανότητα να αντιλαμβάνεται τον πλούτο των διαφοροποιήσεων και να εισάγει εικόνες που προκαλούν αναταράξεις στην παγιωμένη αισθητική. Ανάμεσα στην αλήθεια της περιγραφής και την ψευδαίσθηση παρεμβάλλεται η απροσδόκητα ποιητική εκφραστικότητα της Φιλίππου για να μας δείξει, ότι στις μέρες μας υπάρχουν ζωγράφοι που μπορούν να ζωγραφίζουν χωρίς ψυχολογικά βαρίδια, για τη χαρά της όρασης και μόνον. Και από αυτή την άποψη, η Σίλια Φιλίππου ό,τι ζωγραφίζει δεν είναι άλλο από την ζωτική ενέργεια των σχημάτων και των χρωμάτων τους, μια ‘σφύζουσα ηδονικότητα των χρωμάτων’ που έλεγε ο Ανδρέας Εμπειρίκος, που προκαλούν ισχυρούς κραδασμούς στην όραση».
Γιάννης Κολοκοτρώνης

Καθηγητής Ιστορίας της Τέχνης

Τμήμα Αρχιτεκτόνων Μηχανικών, Δημοκρίτειο Πανεπιστήμιο Θράκης

---------------------------------------------------------
Η Σίλια Φιλίππου ζει και εργάζεται στην Αθήνα. Γεννήθηκε στην Λευκωσία και σπούδασε Ζωγραφική  στην Ανώτατη Σχολή Καλών Τεχνών της Αθήνας το 1984-89. Επίσης σπούδασε τέχνη και design στην σχολή Βακαλό. Από το 1990 έως το 2011 ήταν καθηγήτρια Τέχνης στη Μέση Εκπαίδευση.  Είναι μέλος του ΕΕΤΕ (Επιμελήτρια Εικαστικών Τεχνών Ελλάδος) και μέλος του ΕΙ.ΚΑ (Ένωση Κυπρίων Καλλιτεχνών Κύπρου). Είναι παντρεμένη με τον συνάδελφό της και καλλιτέχνη Αλέξανδρο Σαντή και έχουν δύο γιους. Έργα της υπάρχουν σε ιδιωτικές και κρατικές συλλογές στην Κύπρο, Ελλάδα και στο εξωτερικό όπως στις ΗΠΑ, στην Ευρώπη και στη Μέση Ανατολή. Η έκθεση με τίτλο «ΟΨΕΙΣ ΚΑΙ ΑΠΟΨΕΙΣ 2» είναι η έβδομη ατομική της έκθεση. 
5 Οκτωβρίου 2023

